《宿福智精舍怀南邻张羽来仪》
明代·姚道衍

我客怅无依，君居欣在迩。
清谈夕散归，独卧松轩里。
露香槛前桂，月色池上水。
怀尔正沉沉，不知暮钟起。

作者简介：（1335—1418）苏州府长洲人，幼名天禧。年十四度为僧，名道衍，字斯道。通阴阳术数。洪武中从燕王至北平，住持庆寿寺，而常居府中，时时屏人语。建文时劝王举兵。为王策划战守机宜。辅世子居守，守御甚固。成祖即位，论功第一，拜太子少师，复其姓，赐名广孝，而不肯蓄发，常居僧寺。监修《太祖实录》，与修《永乐大典》。工诗。谥恭靖。有《逃虚子集》(亦名《姚少师集》)。